
Περίληψη


Η προσπάθεια της τάσης του νεοπλαστικισμού στην μοντέρνα τέχνη, είναι συνώνυμη με μια προσπάθεια προς την έκφραση μιας πνευματικής πραγματικότητας, που προκύπτει μέσα από μια «ατομική» γεωμετρία: η ιδέα απορρέει από τη γραμμή που την συνιστά· η πιο τέλεια από τις σχέσεις είναι η ορθή γωνία, κατά τους νεοπλαστικιστές και ιδιαίτερα τον μεγάλο ολλανδό ζωγράφο Πιετ Μόντριαν. Η προσέγγιση των συγκεκριμένων ζωγραφικών έργων από τους μαθητές, η ανάδειξη των μαθηματικών εννοιών που εμπλέκονται σ’ αυτά, καθώς και η δημιουργική αυτενέργεια των μαθητών, με την έννοια της δημιουργίας δικών τους έργων, ήταν το αντικείμενο μίας πολιτιστικής παρέμβασης, τα αποτελέσματα της οποίας παρουσιάζονται στην εργασία αυτή.

I
Η έρευνα, όπως δείχνει και η σχετική βιβλιογραφία, για τη σχέση μαθηματικών και τέχνης χωρίζεται, μέχρι τώρα, σε δύο μεγάλους κλάδους: από τη μια έχουμε μελέτη για την αισθητική αξία των μαθηματικών, δηλαδή των γεωμετρικών σχημάτων, και όχι μόνον μια κομψή απόδειξη θεωρείται αισθητικά ενδιαφέρουσα, το γράφημα μιας διαφορετικής εξίσωσης θεωρείται, από πολλούς, ως έργο τέχνης. Από την άλλη, υπάρχει μεγάλο ερευνητικό ενδιαφέρον στο πεδίο της χρήσης των μαθηματικών από τους καλλιτέχνες και μάλιστα διαχρονικά: είναι γνωστές οι μελέτες για την γεωμετρία του Παρθενώνα, την προοπτική της αναγέννησης, τη χρήση της χρυσής τομής, κ.λ.π. Σπάνια, ωστόσο, βλέπουμε μελέτες που να προσπαθούν να εντοπίσουν τον κοινό πυρήνα της δημιουργίας στην καλλιτεχνική έκφραση αλλά και στη μαθηματική σκέψη. Θεωρούμε, λοιπόν, ότι οι καλλιτέχνες που ανήκουν στην τάση του νεοπλαστικισμού (De Stijl), με κύριο εκφραστή τον Πιετ Μόντριαν (Piet Mondrian), που είναι μια συγκεκριμένη περίπτωση της αφηρημένης γεωμετρικής τέχνης, προσφέρονται ιδιαίτερα για μια πρώτη προσπάθεια προσέγγισης του θέματος.

Ο ολλανδός καλλιτέχνης Πιετ Μόντριαν (1872- 1944) ζωγραφίζει για 20 χρόνια μια σειρά άπειρων συνδυασμών όπου παίρνει και ξαναπαίρνει τα ίδια στοιχεία: μονόχρωμα τετράγωνα, κόκκινα, κίτρινα και μπλε, ορθογώνια πλέγματα φτιαγμένα με μαύρες γραμμές που η απόστασή τους αλλάζει πάντοτε χωρίς να υπάρχει ίχνος συμμετρίας.

«Βλέποντας τον ουρανό, τη θάλασσα και τ’ αστέρια, τ’ αναπαράστησα μ’ ένα πλήθος σταυρών (Composition no 10, 1915). Ήμουν εντυπωσιασμένος από το μεγαλείο της φύσης και προσπάθησα να εκφράσω την απεραντοσύνη, τη ηρεμία, την ενότητα…. Όμως εργαζόμουν ως ένας ιμπρεσσιονιστής ζωγράφος και εξέφραζα τον δικό μου τρόπο να αισθάνομαι και όχι την πραγματικότητα όπως είναι».

Αυτή η πραγματικότητα «όπως είναι» αποκαλύπτεται, μετά το 1920, στον Μόντριαν μέσα από μια «συνδυαστική» ορθών γωνιών και τετραγώνων που εγγράφονται σ΄ ένα επίπεδο, τετράγωνο ή ορθογώνιο δηλ. το τελάρο του καλλιτέχνη. Η ορθή γωνία που κυριαρχεί είναι, από πρώτη άποψη, μια μορφή χωρίς νόημα, είναι όμως μια αφηρημένη έννοια που εκφράζει μια σχέση ανάμεσα σε δύο ευθείες. Τα στοιχειώδη, λοιπόν, για τον Μόντριαν, δεν είναι πλέον ούτε η μορφή ούτε το χρώμα που, στη μέχρι τότε ζωγραφική, ακόμη και στην αφηρημένη, εκφράζουν μια φυσική σχέση και δεν έχουν πραγματικότητα, αλλά μια σχέση (όπως αυτή της καθετότητας δύο ευθειών), η οποία έχει πάντοτε τη δυνατότητα παραγωγής νοήματος. Δύο ορθογώνιες ευθείες, η ισορροπία ενός χρώματος και ενός μη- χρώματος (το τελάρο), του γεμάτου και του άδειου είναι σχέσεις αναγκαία σημαντικές με την έννοια του νοήματος. Η αρμονία προκύπτει από σχέσεις στο χώρο, σχέσεις αναλογιών, σχέσεις χρωμάτων.

Έτσι σχηματίζεται ένα νέο ρεύμα στην τέχνη, που χαρακτηρίζεται ως καθαρή αφαίρεση ή καλύτερα νεοπλαστικισμός: τα σχήματα, οι γραμμές και τα χρώματα έχουν τις δικές του απόλυτες, αυτόνομες αξίες και σχέσεις αποσυνδεμένες από κάθε συνειρμικότητα. Το συναίσθημα της ομορφιάς παρεμποδίζεται πάντοτε από την εμφάνιση του αντικειμένου, γι΄ αυτό και το αντικείμενο πρέπει να αποβληθεί από τον πίνακα. Η τέχνη γίνεται ένα διαισθητικό μέσο για την αναπαράσταση των θεμελιακών χαρακτηριστικών του σύμπαντος, τόσο ακριβής, όσο και τα μαθηματικά. «Μαθαίνουμε τώρα να μεταφράζουμε στη φαντασία μας σε δομές που μπορεί να ελέγξει η λογική, έτσι ώστε να ξαναβρούμε αργότερα αυτές τις ίδιες κατασκευές, στη «δοσμένη» φυσική πραγματικότητα, διαπερνώντας έτσι τη φύση με τη βοήθεια της πλαστικής όρασης». Όλη η προσπάθεια του νεοπλαστικισμού είναι, λοιπόν, συνώνυμη με μια προσπάθεια προς την έκφραση μιας πνευματικής πραγματικότητας, με την αναζήτηση μιας μορφής τέχνης που να εκφράζει μια προσωπική θεώρηση του πνευματικού στοιχείου. Η ατομική γεωμετρία του Μόντριαν προκύπτει από  φυσικά αντικείμενα, αυτονομείται και επανασχεδιάζεται ως έμβλημα ελεύθερων πνευματικών κόσμων: μια αίσθηση τέλειας αρμονίας και ισορροπίας μέσα από την έννοια του ιδεώδους και του καθαρού. Η «ατομική» γεωμετρία, τα μαθηματικά του ζωγράφου και μόνον αυτά χρησιμοποιούνται, στην οργάνωση της σύνθεσης ενός πίνακα. Η ιδέα απορρέει από τη γραμμή που τη συνιστά: Η πιο τέλεια από τις σχέσεις  είναι η ορθή γωνία. Αυτή εκφράζει, κατά τον Μόντριαν πάντα, τη σχέση δύο αντίθετων τύπων γεωμετρικών ευθειών. Η δυαδικότητα, «το ένα και το άλλο είναι απαραίτητη στην ορθογώνια σχέση».

Ποιος είναι λοιπόν, ο κοινός πυρήνας της δημιουργίας στην καλλιτεχνική έκφραση αλλά και τη μαθηματική σκέψη;

Κατά τον Kant, τα μαθηματικά ενεργούν μέσα από τη δόμηση των εννοιών με την καθαρή ενόραση μέσω σχημάτων «μονογραμμάτων» της φαντασίας που προσαρμόζουν την έννοια στην ενόραση. Ο Peirce (Πηρς), συνεχίζοντας σ΄ αυτή την γραμμή της σκέψης μιλά για το «διάγραμμα», ένα στυλιζαρισμένο σχήμα μιας κατάστασης πραγμάτων που φαντάζεται ο μαθηματικός, η οποία έρχεται να εξηγήσει τη μαθηματική σκέψη στη γόνιμη πλευρά της, όπως και στην καλλιτεχνική δημιουργία. Η μαθηματική σκέψη, κατά τον Pierce πάντα, συνίσταται στο χάραγμα μέσα στον νοητικό χώρο σχημάτων που παραμορφώνει κατά βούληση, όχι, σίγουρα,  στην τύχη, αλλά με στόχο να επιτύχει ένα ύστατο διάγραμμα όπου θα διαβάζεται το συμπέρασμα του συλλογισμού. Η διαμόρφωση και η παραμόρφωση του διαγράμματος είναι συνιστώσα στη μαθηματική σκέψη: θα μπορούσαμε να πούμε ότι τα μαθηματικά είναι η τέχνη του να παράγουμε μορφές και να τις μετατρέπουμε μέσα στον νοητικό χώρο.

Αν τα μαθηματικά παράγουν νέες αλήθειες, αυτό συμβαίνει γιατί είναι μια τέχνη δομικού γραφισμού, είτε πρόκειται για άλγεβρα είτε για γεωμετρία: βέβαια το ευκλείδειο σχήμα είναι το κατεξοχήν παράδειγμα δομικού διαγράμματος, αλλά μπορούμε να θεωρήσουμε ως διαγράμματα και ακολουθίες αλγεβρικών συμβόλων, εξισώσεις, λογικούς κανόνες, ή το σύνολο της διαμόρφωσης (configuration) μια απόδειξης. «Ακόμη και στη άλγεβρα η μεγάλη λειτουργία του συμβολισμού είναι «κατά τον Pierce», να κάνει μια αναπαράσταση-σκελετό των σχέσεων που αφορούν στο πρόβλημα μπροστά στο μάτι του πνεύματος με μια σχηματική μορφή που μπορούμε να μελετήσουμε σαν ένα γεωμετρικό σχήμα». Η μαθηματική σκέψη είναι μια αφηρημένη σκέψη, που κάνει να παρελαύνουν φανταστικά σχήματα μπροστά στα μάτια του πνεύματος.  Η δύναμη της γεωμετρικής βεβαιότητας μιας απόδειξης, κατά τον Wittgenstein δεν μπορεί να ξεπεραστεί από καμία λογική βεβαιότητα.

II
Άσπρο – μαύρο, κίτρινο-κόκκινο-μπλέ, ορθογώνιο-τετράγωνο- οριζόντια-κάθετη, λέξεις με σημασίες καθαρές και απόλυτες, στοιχεία που μπορούν να αποτελέσουν αφορμή για ένα παιχνίδι σχημάτων και χρωμάτων ατελείωτο, καθώς η μεταξύ τους σχέση αρχίζει να γίνεται στην πορεία όλο και ποιο περίπλοκη.

- Τι μπορώ να κάνω όταν έχω μπροστά μου ένα κομμάτι χαρτί λευκό σε σχήμα ορθογώνιο και μερικά τετράγωνα χαρτάκια, μαύρα π.χ.;

- Πως θα τα απλώσω απάνω στο χαρτί; Με ποια σειρά; Ανακατεμένα; Δύο από δω και τρία από εκεί;

- Πως; Τα ερωτήματα και οι δυνατότητες άπειρες.

Έτσι απλά αρχίζει ένα εικαστικό παιχνίδι με μαθηματική σκέψη. Η μαγική λέξη σύνθεση, το πώς δηλαδή θα τα συνδυάσω μεταξύ τους, για να έχω ένα αποτέλεσμα που θα μου αρέσει ή που θα ισορροπεί, ή που θα έχει κάτι το ιδιαίτερο ή που δεν θα είναι ίδιο με κάτι άλλο ή που…, αποκτά τεράστια αξία, γίνεται στόχος. Η άλλη μαγική λέξη, ή αναλογία, παίζει κι αυτή πρωταγωνιστικό ρόλο. Με τη σύνθεση αναζητάμε τη θέση με την αναλογία την ποσότητα, το μέγεθος. Τι χρώμα ή πόσο μικρό ή μεγάλο μπορεί να είναι το σχήμα; Πόση ένταση ή πόση ηρεμία; Το παιχνίδι ανάμεσα στη θέση και στο μέγεθος προκαλεί συνεχώς μια νέα αναζήτηση. Οι παραλλαγές μπορούν να ακολουθούν ή μια την άλλη. Το παιχνίδι συνεχίζεται.

Τώρα η δημιουργική σκέψη γίνεται έργο και το έργο εκφράζει τη δυναμική του ατόμου. Καθώς  έτσι σαν παιχνίδι, ή εικαστική σκέψη αρχίζει να παράγει ιδέες. Το μαύρο γίνεται λευκό ή κόκκινο, η γραμμή ακολουθεί πιο λεπτή ή πιο παχιά. Το σχήμα γίνεται από τετράγωνο ορθογώνιο, αλλάζει θέση, μέγεθος. Η πλοκή των σχημάτων, των γραμμών και των ενδιάμεσων κενών γίνονται λόγος, αποκτούν τη δική τους  δυναμική και απαιτούν σωστές λύσεις. 

Όταν γράφουμε ένα κείμενο συνδυάζουμε λέξεις με νόημα, με ευαισθησία, με χάρη ώστε το αποτέλεσμα να ηχεί ευχάριστα και τα νοήματα να είναι σαφή και αξιόλογα. Το ίδιο γίνεται και με το παιχνίδι των σχημάτων και των χρωμάτων.

Τα χρώματα έχουν τη δική τους δύναμη. Μια ποσότητα κόκκινου έχει διαφορετική δύναμη από την ίδια ποσότητα λευκού ή μαύρου. Το σχήμα καθορίζει ένα μέγεθος, μια διάσταση, προσιτή, γνώριμη ή δυσάρεστη. Η ισορροπία μεταξύ τους ή η δυναμική αντίθεση τους εκφράζει το ποθητό αποτέλεσμα, τη λύση, ή την πρόκληση. Πολλές φορές ή πρόκληση μπορεί να φέρει εκείνο το μικρό λάθος ή την απόκλιση που θα δημιουργήσει την μικρή ή την μεγάλη ανατροπή.

III
- Το παιδαγωγικό μέρος

· Πώς θα μπορούσαμε να προσεγγίσουμε τα συγκεκριμένα έργα με τους μαθητές του γυμνασίόυ;

· Πώς οι μαθηματικές έννοιες που εμπλέκονται σ΄ αυτά αναδεικνύονται και γίνονται αντιληπτές από τους μαθητές;

· Ποιες δυνατότητες δημιουργίας (αυτενέργειας) που να εμπλέκουν την τέχνη με τα μαθηματικά μπορούμε να αναπτύξουμε;

Στα παραπάνω ερωτήματα προσπαθήσαμε να απαντήσουμε στο πλαίσιο ενός πολιτιστικού προγράμματος με τίτλο «Μαθηματικά και Μοντέρνα τέχνη» για το σχ. έτος 2006- 2007 στο 2ο Πειραματικό Γυμνάσιο Αθηνών με 15 μαθητές από όλες τις τάξεις του Γυμνασίου.

Το έργο που βλέπω μοιάζει σαν ένα κομμάτι από παζλ καθώς δεν έχει ούτε αρχή ούτε τέλος. Το έργο αποτελείται από μισοτελειωμένα ή τελειωμένα ορθογώνια με τα οποία ο καλλιτέχνης προσπαθεί να μας βάλει να φανταστούμε το υπόλοιπο έργο. Επίσης, δεν βάζει χρώμα έτσι ώστε να φανταστούμε εμείς τη συνέχεια. Τα ορθογώνια παρομοιάζουν της άδεις ζωές μας που θέλουμε να τους δώσουμε χρώμα και σχήμα γι΄ αυτό ίσως και δεν έχει βάλει αρχή και τέλος.

Τα λόγια αυτά γράφτηκαν από έναν μαθητή της Γ΄ Γυμνασίου του 2ου Πειραματικού Γυμνασίου Αθηνών, όταν του ζητήθηκε να κοιτάξει το έργο του Πιετ Μόντριαν Σύνθεση, 1938-39 και να πει τι «βλέπει».

Δύο μαθήτριες γράφουν τα παρακάτω:

Αρχικά στην παραπάνω εικόνα μπορούμε να δούμε διάφορα ορθογώνια διαφόρων μεγεθών. Επίσης μπορούμε να δούμε ότι ο παραπάνω πίνακας ίσως να έχει μια συνέχεια και ίσως αυτός να ήταν ο σκοπός του ζωγράφου. Να μας δώσει την εντύπωση ότι το έργο είναι μισοτελειωμένο και να μας παροτρύνει να φανταστούμε την υποτιθέμενη συνέχεια του πίνακα. Τέλος μπορούμε να δούμε 1) κάποια είδη κάγκελων, 2) κάποια ντουλάπα δωματίου, 3) το εσωτερικό ενός σπιτιού με σκαλιά και η κάθετη γραμμή να είναι κάποιο είδος διαχωριστικού μεταξύ των σπιτιών.

Μέσα απ΄ αυτά τα λόγια, ολόκληρη η (ουτοπική;) προσπάθεια μιας ομάδας καλλιτεχνών που προχώρησαν την αφαίρεση στην ακραία της εκδοχή, το να εκφράζουν δηλαδή μέσα από αυστηρά γεωμετρικές μορφές (χαραγμένες με τον κανόνα και τον διαβήτη) το πνευματικό στοιχείο, φαίνεται να αποκτά τουλάχιστον ένα νόημα. Είναι χαρακτηριστικοί οι τίτλοι που έδωσαν οι μαθητές σ΄ αυτό το έργο. Όταν του ρωτήσαμε «Τι τίτλο θα βάζατε σ΄ αυτό το έργο» αφού το σκέφτηκαν αρκετά έδωσαν τίτλους όπως: «Το τετράγωνο της φαντασίας», «Το έργο της φαντασίας», «Το διαφορετικό παράθυρο» ή «Τζαμαρία χωρίς συνέχεια» και «Ασυμμετρία προ το μη κέντρο».

Στη συζήτηση με όλους τους μαθητές τονίσθηκε ιδιαίτερα το γεγονός ότι αυτό το «ατελείωτο», το «αφηρημένο» του πίνακα μας βάζει να σκεφτούμε, να φανταστούμε, να δώσουμε δικό μας περιεχόμενο στον πίνακα, πράγμα που δεν συμβαίνει με έναν πίνακα «αναπαραστατικής» ζωγραφικής.

Όταν «αναποδογυρίσαμε» τον πίνακα, τον είδαμε δηλαδή τοποθετώντας το κάτω μέρος του προς τα πάνω, οι μαθητές παρατήρησαν πως δεν «στέκει», εκείνο το λίγο κόκκινο χρώμα που τον κρατούσε όρθιο, καθώς και οι οριζόντιες γραμμές που τον στήριζαν φαίνεται να «βαραίνουν» τον πίνακα και να τον κάνουν «να μην μπορεί να «σταθεί όρθιος».

Στη συνέχεια, οι μαθητές προσπάθησαν να «μετρήσουν» τον πίνακα, χρησιμοποιώντας υποδεκάμετρο και διαβήτη. Η παρατήρηση όλων ήταν ομόφωνη: Δεν υπάρχουν πουθενά ίσες αποστάσεις. Συμφώνησαν, μάλιστα, ότι αυτό είναι κάτι το ηθελημένο. Υπάρχει, κατά τους μαθητές πάντα,  μια κεντρική γραμμή (κατακόρυφη) στον πίνακα που θα μπορούσε να χαρακτηριστεί ως «στύλος, ή «κολώνα». Εκείνη τη στιγμή θεωρήσαμε ότι θα μπορούσαμε να τους μιλήσουμε για την χρυσή τομή και τον αριθμό φ. Κατασκευάσαμε με κανόνα  και διαβήτη, (η χρήση των οργάνων δεν ήταν πάντοτε εύκολη ιδίως από τους μαθητές της Α΄ Γυμνασίου, το διακύβευμα όμως ήταν αρκετό για να τους κάνει να επιτύχουν) το γνωστό σχήμα:

Μετρήσαμε την κατασκευή μας: το φ υπολογίστηκε ως 1,6    1,5     1,56…

«Όσο τέλειο και να είναι το σχέδιο μας το φ είναι στο περίπου».

Έπειτα απ΄ αυτό οι μαθητές βάλθηκαν να μετρούν τον πίνακα του Μόντριαν. Άρχισαν να ανακαλύπτουν προσεγγίσεις του φ και όχι μόνον: κάποιοι μαθητές θυμήθηκαν ότι το 1,41 που προέκυψε από κάποιες μετρήσεις είναι προσέγγιση του 2.

Η καθετότητα, ή ορθή γωνία ήταν μεγάλο θέμα συζήτησης και προβληματισμού όταν δείξαμε στους μαθητές το παρακάτω έργο ενός άλλου καλλιτέχνη της ίδιας σχολής, του Theo Van Doesburg (1883 – 1931).

Εδώ η καθετότητα δεν προκύπτει από τη σχέση οριζόντιας και κατακόρυφης γραμμής. Είναι η σχέση δύο ευθειών πάνω στο επίπεδο.

- Τα σχέδια των μαθητών

Στα πρώτα, αυθόρμητα, σχέδια των μαθητών κυριαρχούν οι διαγώνιες γραμμές, σχηματίζονται τρίγωνα, τοπικές συμμετρίες και χρώματα που εμπλέκονται και «φορτώνουν» το σχέδιο, κάνοντας την όλη σύνθεση να ψάχνει το νόημά της, χωρίς σχεδόν καμία ισορροπία. 

Τα σχέδια αυτά συζητήθηκαν με όλους τους μαθητές, και τους προτάθηκαν διάφορες τεχνικές για να προχωρήσουν: μια από τις τεχνικές ήταν να κόψουν σε χαρτόνια χρωματιστά τετράγωνα ή ορθογώνια ή και «γραμμές» και να τις τοποθετήσουν ελεύθερα πάνω στο χαρτί τους, βλέποντας κάθε φορά πιο αισθητικό αποτέλεσμα τους αρέσει. Τα γεωμετρικά σχήματα κινούνται στο «τελάρο» σε μια αναζήτηση της αρμονίας και της ισορροπίας σύμφωνα με τη λογική των νεοπλαστικιστών και ιδιαίτερα του Μόντριαν . Τα τελευταία σχέδια παρουσιάζουν μεγάλο ενδιαφέρον, όχι μόνο ως προς την αισθητική τους αξία, που δεν είναι αμελητέα, αλλά και για την ορθολογική χρήση των σχημάτων και των χρωμάτων μέσα σ΄ αυτά.

Συμπεράσματα:

- Η καθετότητα ως σχέση δύο ευθειών, το σπάσιμο της συμμετρίας, ή κυριαρχία στη κατακόρυφη γραμμή, το ατελές μέτρημα (δεν υπάρχουν ίσες αποστάσει) αλλά και το «ημιτελές» του πίνακα, η δυσκολία προσέγγισης του φ (χρυσού αριθμού) ήταν θέματα συζήτησης και προβληματισμού, που τέθηκαν αυθόρμητα ως ένα βαθμό και προσεγγίστηκαν με έναν δημιουργικό τρόπο μέσα από τις ίδιες τις δημιουργίες των μαθητών.

- Θα μπορούσαμε, άραγε, να πούμε πως η ζητούμενη από την σχολή των νεοπλασικιστών και ιδιαίτερα του Μόντριαν, πνευματικότητα που απορρέει από τη χρήση απλών, στοιχειωδών σχέσεων μεταξύ ευθειών καθώς και τη χρήση των βασικών χρωμάτων, αναδείχτηκε μέσα απ΄ αυτήν την διαδικασία; Η εντελώς προσωπική ερμηνεία των μαθητών όσον αφορά το «διάβασμα» των έργων αλλά και και την δική τους ατομική «δημιουργία» ίσως είναι ένα ψήγμα θετικής απάντησης σ΄ αυτό το ερώτημα.

- Τι θα μπορούσαμε, τέλος να πούμε για τη χρήση όλων των μαθηματικών εννοιών, σχέσεων και αριθμών που εμπλέχτηκαν σ΄ αυτή τη διαδικασία; Οπωσδήποτε ήταν ένα άνοιγμα μια πιο ελεύθερη προσέγγιση των μαθηματικών αντικειμένων, πέρα και έξω από τη συνηθισμένη σχολική πρακτική του μαθήματος και της στεγνής λογικής της «άσκησης και λύσης», μέσα από το ψηλάφισμα και τον προβληματισμό.

